TLUXE เด้งแรง 11% รับแผนธุรกิจปี 61 ดันรายได้แตะ 2.6 พันลบ.จากธุรกิจอาหารสัตว์-โรงไฟฟ้า
TLUXE เด้งแรง 11% รับแผนธุรกิจปี 61 ดันรายได้แตะ 2.6 พันลบ.จากธุรกิจอาหารสัตว์-โรงไฟฟ้า โดย ณ เวลา 10.46 น. อยู่ที่ระดับ 8.05 บาท บวก 0.80 บาท หรือ 11.03% ด้วยมูลค่าซื้อขาย 26.95 ล้านบาท
25 ม.ค. 2561

ผู้สื่อข่าวรายงานว่า บริษัท ไทยลักซ์ เอ็นเตอร์ไพรส์ จำกัด (มหาชน) หรือ TLUXE ณ เวลา 11.02 น. อยู่ที่ระดับ 8.05 บาท บวก 0.80 บาท หรือ 11.03% ด้วยมูลค่าซื้อขาย 24.70 ล้านบาท ราคาหุ้นปรับตัวแรงหลังเป็นขาลงมากว่า 3 เดือน โดยนับตั้งแต่หุ้นยืนที่ระดับ 10.30 บาท เมื่อวันที่16 ต.ค.60

นายสุวิทย์ วรรณะศิริสุข ผู้อำนวยการสายบัญชีและการเงิน  เปิดเผยว่า บริษัทตั้งเป้ารายได้รวมในปี 61 ที่ 2.5-2.6 พันล้านบาท จากปีก่อนที่คาด 1.8 พันล้านบาท โดยเป็นรายได้จากอาหารสัตว์ที่ราว 2.4 พันล้านบาท หรือเติบโตราว 33% เนื่องจากภาพรวมธุรกิจอาหารสัตว์น้ำกุ้งและปลามีการเติบโตสูงขึ้น และมาจากพลังงานไฟฟ้าใต้พิภพที่จะรับรู้รายได้เข้ามาเต็มปี อีกราว 100-200 ล้านบาท หลังจากเปิดดำเนินการจำหน่ายไฟฟ้าเชิงพาณิชย์ (COD) 15 โครงการ
นอกจากนี้ การเติบโตของธุรกิจผลิตและจำหน่ายอาหารสัตว์น้ำในปีนี้ จะมาจากการปรับกลยุทธ์เชิงรุกในด้านการทำตลาดที่เข้าถึงลูกค้ามากขึ้น โดยเน้นการจัดงานสัมมนาเชิงวิชาการให้ความรู้แก่ผู้ประกอบการในพื้นที่ที่มีการเพาะเลี้ยงสัตว์น้ำ กุ้ง และ ปลาโดยตรง ซึ่งจากการดำเนินการดังกล่าวยังสามารถสร้างความเชื่อมั่นในตัวผลิตภัณฑ์ และ แบรนด์สินค้าของบริษัทได้ตรงกลุ่มเป้าหมายมากที่สุด โดยบริษัทฯวางงบลงทุนไว้ราว 100 ล้านบาท เพื่อใช้ในการปรับปรุงประสิทธิภาพการผลิตอย่างต่อเนื่อง
สำหรับสัดส่วนรายได้ในปีนี้จะมาจากอาหารสัตว์ 95% และ รายได้จากพลังงาน 5% แต่สัดส่วนรายได้จากพลังงานจะเพิ่มเป็น 25% ภายในปี 65 โดยบริษัทฯได้วางงบลงทุนสำหรับปี 61-62 ไว้ราว 5 พันล้านบาท เพื่อใช้ในการลงทุนโครงพลังงานความร้อนใต้พิภพให้เพิ่มขึ้นเป็น 56 โครงการ หรือกำลังการผลิตเทียบเท่ากับ โรงไฟฟ้าพลังงานแสงอาทิตย์ 56 เมกะวัตต์ จากปัจจุบันก่อสร้างแล้วเสร็จและจำหน่ายไฟฟ้าเชิงพาณิชย์ (COD) แล้ว 15 โครงการ และอีก 9 โครงการอยู่ระหว่างก่อสร้างและจะสามารถ COD ได้ในเดือน เม.ย. นี้ นอกจากนี้ยังอยู่ระหว่างเตรียมการลงทุนในโครงการที่เหลืออีก 28 โครงการที่คาดว่าจะชัดเจนภายในปีนี้
นอกจากนี้ยังมีโครงการพลังงานลมที่บริษัทฯ วางเป้าหมายจะลงทุนให้ครบ 200 โครงการ จากล่าสุดได้มีมติคณะกรรมการบริษัทอนุมัติลงทุน จำนวน 7 โครงการ ปัจจุบันได้ COD แล้วจำนวน 6 โครงการ และ จะเปิดดำเนินการเพิ่มในเดือน ก.พ. 61 นี้อีก 1 โครงการ
สำหรับเงินลงทุนจะมาจากการออกหุ้นกู้ โดยยังมีวงเงินเหลือมากกว่า 1 พันล้านบาท จากที่ก่อนหน้านี้ออกไป 260 ล้านบาท ดอกเบี้ย 6.25% และ อีกส่วนหนึ่งจะมาจากเงินกู้จากสถาบันการเงิน ซึ่งเงินกู้จะมาจากธนาคาร EXIM BANK โดยบริษัทตั้งเป้ารักษา D/E ไม่ให้เกิน 2.5 เท่า จากปัจจุบัน 2 เท่า